钦定古今图书集成/明伦汇编/氏族典/第237卷 > 张衡
## 钦定古今图书集成/明伦汇编/氏族典/第237卷 > 张衡

按《隋书张衡传》：“衡字建平，河内人也。祖嶷，魏河阳太
守。父光，周万州刺史。衡幼怀志尚，有骨鲠之风。年十
五，诣太学受业，研精覃思，为同辈所推。周武帝居太
后忧，与左右出猎，衡露发舆榇，扣马切谏。帝嘉焉，擢
拜汉王侍读，累迁掌朝大夫。高祖受禅，拜司门侍郎。
及晋王广牧扬州，衡为掾甚亲任之，衡亦竭虑尽诚”
事之。夺宗之计，多衡所建也。炀帝嗣位，除给事黄门
侍郎，俄迁御史大夫。大业三年，帝幸榆林郡，还至太
原，谓衡曰：“朕欲过公宅，可为朕作主人。”衡于是驰至
河内，与宗族具牛酒。帝上太行，开直道九十里，以抵
其宅，留宴三日。衡以藩邸之旧，恩宠莫与为比，颇自
骄贵。明年，帝欲大汾阳宫，令衡与纪弘整具图奏之。
衡承间进谏，帝意甚不平。后尝目衡谓侍臣曰：“张衡
自谓由其计画，令我有天下也。”于是每令亲人觇衡
所为。八年，帝自辽东还都，衡妾言衡怨望，竟赐尽于
家。临死大言曰：“我为人作何物事，而望久活！”监刑者
塞耳，促令杀之。义宁中，谥曰忠。有子希元。